Brian Mikkelsen (KF), 2007-05-24:
Jeg vil gerne takke Det Radikale Venstre for den positive intention, som ligger bag dette forslag.
Regeringen er enig med Det Radikale Venstre i, at der skal skabes mulighed for, at danske byer kan tilslutte sig et internationalt netværk af fristeder for forfulgte forfattere, journalister m.fl. – så enige faktisk, at vi allerede er gået i gang.
Det betyder konkret, at udlændingemyndighederne kan give opholds- og arbejdstilladelser til forfattere, journalister og skribenter på nærmere angivne betingelser, herunder at fribyerne påtager sig at sponsorere de pågældende udlændinge.
Økonomisk vurderes det at være nødvendigt for at motivere danske byer til at påtage sig et værtskab, at der kan opnås økonomisk støtte til løsningen af opgaven.
Derfor vil regeringens initiativ inddrage private fonde og interesserede grupper i en støtteordning.
Det kan f.eks. være aviser, eller det kan være forlag, som ønsker at bidrage økonomisk; det kunne også være forfatterforeninger og organisationer, der arbejder med ytringsfriheden.
For at sætte yderligere gang i processen vil Kulturministeriet også bidrage økonomisk til processen.
På nuværende tidspunkt har der allerede været kontakt med flere parter, indtil videre kun med meget positive reaktioner, hvilket tyder på en bred opbakning til forslaget om en dansk fribyordning.
Ikke mindst har en række både større og mindre kommuner meldt sig som interesserede i at indgå i en fribyordning.
For så vidt angår beslutningsforslaget fra Det Radikale Venstre, er der derimod nogle elementer, som vi ikke er helt enige i, og som gør, at regeringen ikke vil stemme for forslaget.
Beslutningsforslaget fra De Radikale ønsker juridisk set at gøre forfattere til flygtninge.
Det ønsker regeringen ikke.
I stedet er det regeringens forslag at indføre en ny bestemmelse i udlændingeloven, der lægger sig op ad de eksisterende regler om specialistbeskæftigelse, hvorefter der kan gives midlertidig opholds- og arbejdstilladelse til forfattere m.fl. på nærmere angivne betingelser, herunder at fribyerne påtager sig at sponsorere udgifter til forfatteres ophold m.v.
En ordning, som skitseret i De Radikales beslutningsforslag er derimod ikke aktuel.
Forslaget er, som det fremgår af bemærkningerne, stærkt inspireret af den norske ordning, hvorefter de forfulgte forfattere ligestilles med kvoteflygtninge.
Naturligvis vil forfattere og journalister, der er omfattet af ordningen, kunne søge asyl, hvis de pågældende frygter at vende tilbage til deres hjemland på grund af forfølgelse, men en eventuel ansøgning om asyl vil blive behandlet efter de gældende regler af asylmyndighederne, dvs. Udlændingeservice og Flygtningenævnet.
Økonomisk vil regeringen bidrage med 1 mio. kr. fra Kulturministeriet til forfatternes ophold og vil derudover sikre et medansvar fra en bred kreds af byer, kommuner, fonde m.v.
En ordning, som skitseret i De Radikales beslutningsforslag om, at staten skal afsætte en årlig ramme på 5 mio. kr. til stipendier, er således ikke aktuel.
På den baggrund ønsker regeringen ikke at stemme for beslutningsforslaget, men for mig er det nok så vigtigt, at forslaget fra Det Radikale Venstre viser en meget positiv holdning til en dansk fribyordning, en sympatisk holdning, som regeringen er fuldstændig enig i.
Det er derfor mit håb, at der blandt Folketingets partier vil være bred opbakning til regeringens initiativ til en dansk fribyordning, og at partierne vil indgå i et tæt og konstruktivt samarbejde om en nærmere udmøntning af ordningen.